C 431/41

Produkto specifikacijos reikšmingo pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2019/C 431/17)

Šiuo paskelbimu suteikiama teisė per tris mėnesius nuo paskelbimo dienos pareikšti prieštaravimą pakeitimo paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO PARAIŠKA

Pakeitimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„KAKI RIBERA DEL XÚQUER“

ES Nr. PDO-ES-02288–2017 2 9

SKVN (X) SGN ( )

1. Pareiškėjų grupė ir teisėtas interesas

Consejo Regulador de la Denominación Geográfica Protegida „Kaki Ribera del Xúquer“

Plaça del País Valencià,7.- 46250 Alcudia (Valensija), Ispanija

Tel. +34 962997702

El. paštas d.o.kaki@kakifruit.com

SKVN „Kaki Ribera del Xúquer“ reguliavimo taryba turi teisėtą interesą specifikacijos keitimo procedūroje, nes yra šios SKVN kontrolės įstaiga, besilaikanti UNE-EN ISO/IEC 17065 standarto. Tarnybą sudaro nustatytos vietovės persimonų augintojai; ji taip pat užsiima produkto populiarinimu ir platinimu.

2. Valstybė narė arba trečioji šalis

Ispanija

3. Keičiama (-os) produkto specifikacijos dalis (-ys)

☐ Produkto pavadinimas

☒ Produkto aprašymas

☒ Geografinė vietovė

☐ Kilmės įrodymas

☒ Gamybos būdas

☒ Ryšys su geografine vietove

☐ Ženklinimas

☐ Kita (patikslinti)

4. Pakeitimo (-ų) pobūdis

☒ Produkto su registruota SKVN arba SGN specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

5. Pakeitimai

1. Pirmuoju pakeitimu išplečiama geografinė vietovė, įtraukiant šias savivaldybes: Picassent, Alcàsser, Cotes, Xàtiva, La Llosa de Ranes, Rotglà i Corberà, Llocnou d’En Fenollet, Bartxeta, Genovés, Benigànim, Quatretonda, Llutxent, La Pobla del Duc.

Nuo saugomos kilmės vietos nuorodos „Kaki Ribera del Xúquer“ registravimo procedūros Valensijos regiono žemės ūkio, žuvininkystės ir maisto ministerijoje pradžios 1998 m. ir šios SKVN paskelbimo Europos Sąjungos oficialiajame leidinyje 2002 m. persimonų auginimo mastas nustatytoje geografinėje vietovėje Valensijos provincijoje gerokai išaugo. Produkcija padidėjo nuo vos 4 000 tonų 1997 metais iki daugiau nei 200 000 tonų 2015 metais. Toks augimas buvo susijęs su ekonominiais ir socialiniais aspektais.

1998 metais įsteigus reguliavimo tarybą, persimonai buvo auginami tik ribotoje Riberos vietovėje. Visas auginimas buvo sutelktas vos penkiose savivaldybėse. Bėgant metams šių vaisių imta auginti gerokai daugiau ir jie paplito po visą Riberą ir gretimas savivaldybes.

Taigi, remiantis nuo 2002 m. kaupiamais duomenimis, persimonų auginimo plotai Valensijos provincijoje nuo kiek daugiau nei 1 900 ha 2015 m. išaugo iki daugiau kaip 14 659 ha. Daugiausia vaisių auginama Riberos savivaldybėse, bet jie auga ir kaimyninėse savivaldybėse, kurių dirvos bei klimato sąlygos yra tokios pat kaip SKVN vietovės.

Persimonai, šiose savivaldybėse pradėti auginti daugiau nei prieš dešimtmetį, jose auga puikiai, nes augalai šioje zonoje prisitaikė taip pat gerai kaip ir SKVN vietovei priskirtose savivaldybėse ir čia išaugintų vaisių fizinės, cheminės ir juslinės savybės yra tokios pačios.

Todėl buvo pasiūlyta išplėsti saugomos kilmės vietos nuorodos vietovę atsižvelgiant į faktą, kad kai kuriose savivaldybėse šių vaisių auginama vis daugiau, jie gerai jose prisitaikė ir produkcija yra geros kokybės, bei prižiūrėti, kad šiose savivaldybėse išaugintų persimonų savybės nesiskirtų nuo jau SKVN priskirtose vietovėse išaugintų vaisių savybių. Išplėtus geografinę vietovę, dabartinė SKVN produkcija gali išaugti daugiausia 20 %.

Savivaldybių, kurias siūloma įtraukti į nustatytą vietovę, klimato sąlygos ir jose išauginti persimonai nesiskiria nuo jau SKVN priskirtų savivaldybių klimato sąlygų ir produkcijos. Be to, į priskirtinų savivaldybių sąrašą įtraukiama Koteso savivaldybė: rengiant pradinę specifikaciją, ji per klaidą nebuvo nurodyta šiame sąraše, nors yra viena iš Ribera Altos savivaldybių ir ją supa į pirmosios specifikacijos pradinį sąrašą įrašytos savivaldybės.

Kita vertus, iš dalies, kurioje aprašoma geografinė vietovė, išbraukiamas šis sakinys: „SKVN vietovėje auginimo plotas užima maždaug 2 300 ha, iš kurių beveik 1 800 ha yra įtraukti į registrą.“

Šioje dalyje turi būti nurodytos tik saugomai kilmės vietos nuorodai priskirtos savivaldybės. Dirbamų hektarų skaičius (nepriklausomai nuo to, ar jie įtraukti į kontrolės įstaigos registrą, ar ne) kinta, todėl neturi būti nurodomas specifikacijoje.

2. Antruoju pakeitimu patikslinama produkto aprašymo dalies informacija. Žodžiai „Išsiunčiami iš auginimo vietovės persimonai turi būti su taurele ir vaiskočiu“ pakeičiami žodžiais „Išsiunčiami iš auginimo vietovės persimonai turi būti su taurele ir vaiskočiu arba be jo“.

Specifikacijos 2 punkte „Produkto aprašymas“ nurodyta, kad išsiunčiami iš auginimo vietovės persimonai turi būti „su taurele ir vaiskočiu“. Tačiau specifikacijos 5 punkte „Gamybos būdas“ nurodyta, jog „imant derlių vaiskotis nupjaunamas taip, kad taurelė liktų ant vaisiaus“; tokia pat nuostata yra ir paskelbtame bendrajame dokumente. Šios nuostatos gali klaidinti: viena vertus, nurodyta, kad vaisius turi būti su vaiskočiu, antra vertus – kad vaiskotis turi būti nupjautas.

Taigi, kad būtų išvengta klaidingų aiškinimų, specifikacijos 2 punkto „Produkto aprašymas“ žodžiai „turi būti su taurele ir vaiskočiu“ pakeičiami žodžiais „turi būti su taurele ir vaiskočiu arba be jo“, o tai reiškia, jog skinant vaisius vaiskotis gali būti nupjaunamas daugiau ar mažiau trumpai, tačiau taip, kad neišlįstų virš taurelės ir imant derlių dėžėse nepradurtų kitų vaisių. Reikėtų pažymėti, jog vaiskotį rekomenduojama visiškai nupjauti, kad imant derlių jis nesugadintų kitų vaisių, tačiau dalis vaiskočio yra žemiau viršutinės vaisiaus dalies paviršiaus, nes taurelės vietoje vaisius yra įdubęs.

3. Trečiuoju pakeitimu iš produkto aprašymo išbraukiamas šis sakinys: „Išsiunčiami iš auginimo vietovės persimonai turi būti be jokio pašalinio kvapo ir (arba) skonio.“

Iš tiesų išbraukiamos savybės šiems vaisiams nebūdingos ir sutinkamos retai, nes „pašalinis kvapas“ gali atsirasti tik dėl puvimo ar lengvai aptinkamų fizinių pakitimų, kurie jau aptarti kokybės reikalavimuose. Nuoroda „pašalinis skonis“ leidžia manyti, kad vaisiai turėtų būti ragaujami, o tai neturi prasmės, nes ir šiuo atveju „pašalinis skonis“ gali atsirasti tik dėl ligų ar fizinių pakitimų, kuriuos lengvai galima pamatyti plika akimi.

Produkto kokybę užtikrinančius aspektus jau tikrina kontrolės įstaiga ir ekonominės veiklos vykdytojai. Išbraukus šiuos žodžius būtų galima išvengti painiavos dėl produkto kontrolės ir sertifikavimo.

4. Ketvirtuoju pakeitimu įterpiami šie žodžiai: „taip pat tai, kas leistina nestandartiniams vaisiams“. Būtent dalyje „Produkto aprašymas“ šie žodžiai leidžiamų defektų aprašyme pateikiami du kartus.

Be analitinių veiksnių, produkto aprašyme pateikiamos aprašomosios produkto savybės, tarp kurių nurodyti leistini paviršiaus defektai. Taip nustatytas didžiausias leistinų apvalių ar stačiakampio formos estetinių defektų dydis. Kita vertus, yra įvairių tipų defektų (apvalių ar stačiakampio formos) ir nustatyti skirtingi leistini kiekvieno iš jų plotai. Išsamiau ši klasifikacija pateikiama SKVN „Kaki Ribera del Xúquer“ kokybės vadove.

Vaisių ir daržovių kokybės reikalavimuose numatytos įvairios kategorijos (ekstra, I, II ir kt.). Kiekvienai kategorijai leidžiamas tam tikras (ribotas) parametrų neatitinkančių vaisių skaičius. Šie vaisiai įvardijami kaip „nestandartiniai vaisiai“.

Pakeitimu nustatomas leidžiamas nestandartinių vaisių nuokrypis. Šiuo patikslinimu specifikacijoje nustatomi didžiausi paviršiaus defektų plotai ir pateikiama nuoroda į kilmės vietos nuorodos kokybės vadovą, kuriame išsamiai išvardyti įvairūs galimi vaisių defektai, taip pat nurodytas didžiausias leistinas kiekvienos defektų rūšies plotas. Šie kokybės reikalavimai ir esami kokybės reikalavimų modeliai nusako nestandartinius vaisius, tai yra vaisius, kurie neatitinka nurodytų defektų plotų ir kuriems reguliavimo taryba savo parengtuose reikalavimuose taip pat nustatė defektų plotus.

Siekiant išvengti šališko šio aspekto aiškinimo ir kokybės standartuose išsamiai nurodyti leidžiamas procentines plotų dalis buvo pasiūlyta įtraukti žodžius „taip pat tai, kas leistina nestandartiniams vaisiams“. Be to, nepatikslinus šio aspekto specifikacijoje, gali būti netinkamai aiškinama kontrolės ir sertifikavimo procedūra, nes jis paminėtas tik kontrolės įstaigos kokybės reikalavimuose, o specifikacijoje – ne, todėl nuspręsta, kad būtina suderinti šiuos dokumentus.

5. Penktuoju pakeitimu keičiama dalis „Gamybos būdas“, juo atnaujinamos persimonų derliaus ėmimo datos.

Iš tiesų anksčiau šioje dalyje buvo nurodyta, kad „Derlius imamas nuo rugsėjo mėnesio pabaigos iki lapkričio mėnesio pradžios“. Naujoje formuluotėje nurodoma: „Paprastai derlius imamas nuo rugsėjo mėnesio pabaigos ir tai gali trukti iki gruodžio mėnesio pabaigos ar sausio mėnesio pradžios.“

Persimonų derliaus ėmimo laikotarpį teko pailginti dėl to, kad nuo pirmojo SKVN įregistravimo pakito klimato sąlygos ir patobulėjo auginimo valdymo būdai. Pastaruosius kelerius metus įprasta, kad persimonų skynimas nusitęsia iki gruodžio pabaigos ar net iki sausio pradžios, ir toks pasikeitimas turi būti užfiksuotas specifikacijoje.

6. Šeštuoju pakeitimu keičiama dalis „Ryšys su geografine vietove“, konkrečiai – tekstas, susijęs su saugomai vietovei ypatingų savybių suteikiančiais gamtos veiksniais.

Žodžiai „Ribera del Chukaras – Valensijos regiono vietovė, apsupta kvartero laikotarpio slėnio arba sąnašinės kilmės lygumos, per kurią teka Chukaro ir Magro upės“ pakeičiamas tekstu: „Ribera del Chukaras yra plati vietovė, apimanti Ribera Altos savivaldybes, taip pat Ribera Baišos savivaldybę ir gretimas savivaldybes, per kurias teka Chukaro upė ir jos intakai. Ši Valensijos regiono vietovė apsupta kvartero laikotarpio slėnio arba sąnašinės kilmės lygumos, per kurią teka Chukaro ir Magro upės.“

Pirmuoju pakeitimu siūloma įtraukti į specifikaciją kelias savivaldybes. Specifikacijos dalyje, kurioje aprašomas ryšys su geografine vietove, nurodomi gamtos veiksniai ir aprašoma SKVN geografinė vietovė. Logiškai dalis, kurioje aprašomas ryšys su geografine vietove, turi atitikti išplėstą SKVN teritoriją, todėl pakeičiamas SKVN vietovės aprašymas, kad atitiktų paraiškoje nurodytą naują vietovę, į kurią įtrauktos naujos savivaldybės.

BENDRASIS DOKUMENTAS

„KAKI RIBERA DEL XÚQUER“

ES Nr. PDO-ES-02288–2017 2 9

SKVN (X) SGN ( )

1. Pavadinimas

„Kaki Ribera del Xúquer“

2. Valstybė narė arba trečioji šalis

Ispanija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

’Rojo Brillante’ veislės persimono (Diospyros kaki) vaisius, valgomas šviežias. Vaisius užmezgamas partenokarpijos būdu; apdulkinimas nevyksta, tad vaisius neturi sėklų.

Vaisiaus savybės: imant derlių vaisius būna geltonai oranžinės spalvos, visiškai sunokęs tampa ryškiai raudonas. Odelė vidutiniško storumo, ne visai prisitvirtinusi prie minkštimo. Minkštimas standus, imant derlių būna raudonai oranžinės spalvos, visiškai sunokęs tampa ryškiai raudonas. Persimono skonis aitrus, tačiau visiškai sunokęs vaisius tampa saldus. Vaisiaus skerspjūvio forma apvali, o išilginio pjūvio – kiek pailga.

Išsiunčiami iš auginimo vietovės persimonai turi būti:

— nesmulkinti,

— su taurele ir vaiskočiu arba be jo,

— sveiki (negalima siųsti vaisių su pažeistu arba supuvusiu minkštimu),

— švarūs, iš esmės be jokių matomų pašalinių medžiagų,

— be perteklinės išorinės drėgmės.

Saugoma kilmės vietos nuoroda pažymėtų persimonų skersmuo turi būti ne mažesnis kaip 61 mm.

Vaisių minkštimas negali būti pažeistas, tačiau leidžiami smulkūs odelės defektai, kurie nedaro neigiamo poveikio bendrai produkto būklei, jo kokybei, laikymui ir išvaizdai pakuotėje:

— pailgos arba stačiakampio formos estetiniai defektai, kurie nedaro jokio poveikio vaisiaus minkštimui, gali būti ne didesni kaip 1 cm2. Didžiausias leistinas defektų plotas – 2 cm2, tačiau negali sudaryti daugiau kaip 20 % vaisiaus. Abiem atvejais saugomos kilmės vietos nuorodos „Kaki Ribera del Xúquer“ kokybės reikalavimuose nustatomas didžiausias leistinas kiekvienos defektų rūšies plotas, taip pat tai, kas leistina nestandartiniams vaisiams.

— Apvalios formos estetiniai defektai, kurie nedaro jokio poveikio vaisiaus minkštimui, gali būti ne didesnio kaip 1,5 cm skersmens. Didžiausias leistinas defektų plotas –2,5 cm, tačiau jie negali sudaryti daugiau kaip 20 % vaisiaus. Abiem atvejais saugomos kilmės vietos nuorodos „Kaki Ribera del Xúquer“ kokybės reikalavimuose nustatomas didžiausias leistinas kiekvienos defektų rūšies plotas, taip pat tai, kas leistina nestandartiniams vaisiams.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Visi auginimo etapai turi būti vykdomi tik nustatytoje geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

—

3.6. Specialios produkto registruotu pavadinimu ženklinimo taisyklės

Kontrolės įstaiga gali tikrinti kiekvieno ekonominės veiklos vykdytojo produkto etiketes, kad užtikrintų tinkamą nomenklatūros ir saugomos kilmės vietos nuorodos logotipo naudojimą. Etiketėse privaloma nurodyti: Saugoma kilmės vietos nuoroda „Kaki Ribera del Xúquer“.

4. Glaustas geografinės vietovės apibūdinimas

Geografinę vietovę sudaro toliau išvardytos savivaldybės, kurių dirvožemis tinka vaisiams auginti: Albalat de la Ribera, Alberic, Alcàntera de Xúquer, Alcàsser, L’Alcúdia, Alfarp, Algemesí, Alginet, Almussafes, Alzira, Antella, Bartxeta, Beneixida, Benicull de Xúquer, Benifaió, Benigànim, Benimodo, Benimuslem, Carcaixent, Cárcer, Carlet, Catadau, Corbera, Cotes, Cullera, L’Ènova, Favara, Fortaleny, Gavarda, Genovés, Guadassuar, Llaurí, Llombai, Lloc Nou d’en Fenollet, La Llosa de Ranes, Llutxent, Manuel, Masalavés, Monserrat, Montroy, La Pobla del Duc, La Pobla Llarga, Picassent, Polinyà de Xúquer, Quatretonda, Rafelguaraf, Real de Montroy, Riola, Rotglà i Corberà, Sant Joanet, Sellent, Senyera, Sollana, Sueca, Sumacàrcer, Tous, Turís, Villanueva de Castellón y Xàtiva. Visos šios savivaldybės priklauso Valensijos provincijai, esančiai Valensijos autonominiame regione.

5. Ryšys su geografine vietove

5.1. Geografinės vietovės ypatumai

Ypatingos istorinės aplinkybės

Rytinis juodmedis (persimonas) – tai juodmedinių šeimos vaismedis, kilęs iš Kinijos, kur auginamas nuo VIII a. XIX a. antroje pusėje persimonai pradėti auginti Vakarų Europoje. Ispanijoje jie pasirodė aštuntajame to amžiaus dešimtmetyje. Mūsų dienomis didžiausia dalis ispaniškų persimonų išauginama Valensijos autonominiame regione; jame yra nustatyta saugomos kilmės vietos nuorodos „Kaki Ribera del Xúquer“ vietovė, kurioje išauginama 50 % visų vaisių.

’Rojo Brillante’ veislės persimonai pradėti auginti atsitiktinai, Karleto savivaldybės pakraštyje pasėjus sėklų. Vėliau, maždaug XX a. septintajame dešimtmetyje, Alkudijos savivaldybėje šiais augalais apsodintas didelis plotas. Nuo tada ši veislė regione ėmė greitai plisti.

Gamtinis ypatumas

Ribera del Chukaras yra plati vietovė, apimanti Chukaro upės ir jos intakų pakrantėse esančias Ribera Altai ir Ribera Baišai priklausančias Valensijos provincijos savivaldybes, taip pat gretimas savivaldybes, per kurias teka Chukaro upė ir jos intakai. Ši Valensijos regiono vietovė apsupta kvartero laikotarpio slėnio arba sąnašinės kilmės lygumos, per kurią teka Chukaro ir Magro upės.

Didžioji dalis teritorijos, kurioje auginami persimonai, yra Chukaro ir Magro upių pakrančių plokštumoje, kurios kompaktiškame dirvožemyje daug organinių medžiagų. Tai sąnašiniai dirvožemio sluoksniai, kuriuose susikaupė Chukaro upės ir iš kalnų masyvų nusileidžiančių jos intakų srovės suneštos medžiagos. Be to, apatinėje nuolaidžių slėnio šlaitų dalyje iš koliuvinių sąnašų sudarytas rausvos spalvos minkštas dirvožemis labai tinka intensyviam ūkininkavimui.

Vietovės klimatas švelnus, vidutinė metinė temperatūra – 17 °C, vidutinė sausio mėn. temperatūra – 9–10 °C, rugpjūčio – 24–25 °C. Debesuota būna retai, vidutinis metinis kritulių kiekis – ne daugiau kaip 400–500 mm. Be to, šalia esantys kalnai apsaugo augalus nuo šalnų, ypač intakų slėniuose.

5.2. Produkto ypatumai

’Rojo Brillante’ veislė yra geografinės vietovės veislė, atsiradusi dėl savaiminių kitos vietos veislės pokyčių. Ji puikiai prisitaikiusi prie Ribera del Chukaro regiono sąlygų, todėl šioje vietovėje užauginamas geriausias persimonų derlius.

Geografinėje vietovėje auginamiems persimonams būdingas didesnis vaisiaus aukščio ir skersmens santykis ir aiškiai smailėjanti forma. „Kaki Ribera del Xúquer“ – smailios formos ir kiek ilgesnis nei įprastas vaisius, todėl vaisiaus aukščio ir skersmens santykis yra kiek didesnis. Taigi saugomoje geografinėje vietovėje išauginti persimonai būna ypatingos formos, o dėl švelnaus vietovės klimato ir nedidelių temperatūros svyravimų vaisiai yra didesni už išaugintus kitose vietovėse.

Be to, sunokę „Kaki Ribera del Xúquer“ būna ryškiai raudonos spalvos ir saldūs, o dėl vietovės klimato sąlygų sunoksta anksčiau nei kitose vietovėse auginami persimonai. Vaisius taip pat galima skinti nesunokusius. Specialiais būdais sumažinus rūgštumą juos galima parduoti, kai minkštimas tvirtas, saldus ir turi Ribera del Chukaro regiono persimonams būdingą skonį.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Teigiama, kad Ribera del Chukaro regionas yra ’Rojo Brillante’ veislės persimonų gimtinė, nes būtent šiame regione pradėjo augti ši natūraliai mutavusi veislė, vėliau išplitusi ir regione, ir rinkoje.

Persimonų savybėms poveikį padarė nustatytos geografinės vietovės dirvožemio ir klimato sąlygos.

Dėl netoliese esančios Viduržemio jūros vietovės klimatas švelnus, o dirvožemis sudarytas iš regioną supančių Chukaro ir Magro upių srovės suneštų koliuvinių sąnašų. Dėl šių veiksnių „Kaki Ribera del Xúquer“ įgauna jam būdingas savybes: vaisiai būna smailesnės nei įprasta formos, lemiančios didesnį aukščio ir skersmens santykį, didesni ir sunokę įgauna ypatingą spalvą.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

http://www.agricultura.gva.es/modificacion_pc_kakiriberadelxuquer

(1) OL L 343, 2012 12 14, p. 1.